興安乳洞有上中下三巖妙絕南州率同僚餞別者二十一人遊之
作者：范成大
朝代：宋

paragraphs: 山水敦夙好，煙霞痼奇懷。
向聞乳洞勝，出嶺更徘徊。
雪林縞萬李，東風知我來。
華裾繡高原，故人紛後陪。
繫馬玉溪橋，嵌根豁崔嵬。
蕩蕩碧瑶宮，冰泉漱牆隈。
芝田溉石液，深畦龍所開。
丐我一掬慳，頮此炎州埃。
仍呼輪袍舞，醉倒瑞露杯。
但恐驚山靈，腰鼓轟春雷。
薪翁雜餉婦，圜視歡以咍。
茲巖何時鑿，閲世幾劫灰。
始有此客狂，後會真悠哉。
南遊冠平生，已去首猶回。
歲月可無紀，三洞俱磨崖。
會有好事者，摩挲讀蒼苔。